钦定古今图书集成/明伦汇编/闺媛典/第102卷 > 皇清八 > 卞宸俞妻颜氏
## 钦定古今图书集成/明伦汇编/闺媛典/第102卷 > 皇清八 > 卞宸俞妻颜氏

按《镇江府志》：“颜氏，丹徒人。诸生卞宸俞妻，举人士弘母。顺治己亥夏，寇陷镇江，宸俞与士弘忧甚，谋徙避之，未遂，颜独慰之曰：‘此中固有天数’。居一月，寇败遁去，大肆焚掠，火弥漫城中外，兵刃闪烁，男女呼号，颜独戒阖户毋出。顷之，乱兵排户入，颜时疾卧，忽跃起，奔坠于井。宸俞与士弘及幼子士强各仓皇相继赴” 井。贼去，家人出之，宸俞及二子皆得生，而颜已死。宸俞工文艺，不治家人生产；颜节俭，以女红助之。闲居尝语士弘曰：“尔能嗣若父，志勤苦，我复何憾？虽环堵屡空，固愉愉相和乐也。” 越十年己酉，士弘举于乡。